**Biroul de informare publică şi relaţii cu presa din cadrul Parchetului de pe lângă Înalta Curte de Casaţie şi Justiţie, este împuternicit să aducă la cunoştinţa opiniei publice următoarele:**

Procurori ai Secţiei de Urmărire Penală şi Criminalistică din cadrul Parchetului de pe lângă Înalta Curte de Casaţie şi Justiţie au dispus, la data de 01.08.2011,  prin rechizitoriu trimiterea în judecată în stare de arest preventiv a inculpaţilor  **BERECZ ATTILA JANOS** (zece fapte) şi **COMAN GABRIEL ION** (şapte fapte) pentru săvârşirea infracţiunii de înşelăciune în formă continuată.

 Probatoriul administrat în cauză, pe parcursul urmăririi penale, a relevat faptul că inculpatul Berecz Attila Janos a încheiat, în perioada 19.09.2010-06.03.2011, un număr de zece contracte sub un nume şi o identitate false, în dauna mai multor societăţi comerciale, contracte având ca obiect închirierea unor utilaje de construcţii (excavatoare şi buldoexcavatoare), pe care ulterior şi le-a însuşit din locul în care societăţile comerciale prejudiciate le transportau şi depozitau. Inculpatul Coman Gabriel Ion a participat alături de inculpatul Berecz Attila Janos la sustragerea unora dintre utilajele de construcţii ce formaseră obiectul contractelor de închiriere false, utilaje pe care le-a înstrăinat unei persoane de cetăţenie moldoveană.

În momentul contactării reprezentanţilor firmelor comerciale cu care a încheiat contractele false, inculpatul Berecz Attila Janos se prezenta drept reprezentant al unor firme existente pe piaţă (despre care lua cunoştinţă accesând internetul, dar cu care în realitate nu avea nici un fel de raporturi juridice), de cele mai multe ori declinându-şi identităţi şi calităţi mincinoase, inducându-i, astfel, în eroare pe cei cu care încheia contractele. Modul de operare a fost acelaşi pentru toate cele zece contracte false încheiate cu reprezentanţii societăţilor comerciale ce-şi aveau sediul în diferite judeţe ale ţării.

Prejudiciul cauzat societăţilor comerciale se cifrează la valoarea de 1.906.066 lei.

Prin rezoluţii ale Procurorului General de pe lângă Înalta Curte de Casaţie şi Justiţie s-a dispus preluarea mai multor cauze de la unităţi de parchet din teritoriu care au fost conexate în vederea efectuării unitare şi cu celeritate a urmăririi penale de către procurorii Secţiei de Urmărire Penală şi Criminalistică a Parchetul de pe lângă Înalta Curte de Casaţie şi Justiţie.

Dosarul a fost înaintat, spre competentă soluţionare, Tribunalului Braşov.